เปิดหุ้นได้-เสีย น้ำท่วมภาคใต้TUFทรุดหนัก
หุ้นได้ประโยชน์สูญเสียน้ำท่วมหนักภาคใต้ ด้าน TUF จมน้ำ หุ้นดิ่ง 2 วันรูดกว่า 6% เหตุต้นทุนซื้อกุ้งเพิ่มขึ้น
18 ส.ค. 2554

หุ้นได้ประโยชน์สูญเสียน้ำท่วมหนักภาคใต้ ด้าน TUF จมน้ำ หุ้นดิ่ง 2 วันรูดกว่า 6% เหตุต้นทุนซื้อกุ้งเพิ่มขึ้น
บริษัทหลักทรัพย์ ฟินันเซียไซรัส ออกบทวิเคราะห์ว่า ปัญหาน้ำท่วมหนักในภาคใต้หลายจังหวัด จะส่งผลทั้งด้านดีและเสียต่อบริษัทจดทะเบียนในตลาดหลักทรัพย์ (บจ.) โดยคาดว่าหุ้นที่จะได้รับผลดีหลังน้ำลด คือ กลุ่มวัสดุก่อสร้าง เช่น บริษัท ไดนาสตี้เซรามิค (DCC) บริษัท ปูนซิเมนต์ไทย (SCC) บริษัท ทิปโก้แอสฟัลท์ (TASCO) และบริษัท ผลิตภัณฑ์ตราเพชร (DRT) กลุ่มค้าปลีก เช่น บริษัท ซีพี ออลล์ (CPALL) บริษัท โฮม โปรดักส์ เซ็นเตอร์ (HMPRO) และกลุ่มอาหาร คือ บริษัท เจริญโภคภัณฑ์อาหาร (CPF) 
แต่กลับเป็นผลลบต่อบริษัท ไทยยูเนี่ยน โฟรเซ่น โปรดักส์ (TUF) บริษัท ซีเฟรชอินดัสตรี (CFRESH) เพราะต้นทุนการเลี้ยงกุ้งจะสูงขึ้น ส่วนบริษัท วนชัย กรุ๊ป (VNG) ไม้ยางอาจแพงขึ้น 
ด้าน TUF ถูกปัจจัยลบกระทบหนักๆ สองระลอก นอกจากเหตุการณ์ญี่ปุ่นแล้วยังจมน้ำภาคใต้ซ้ำ กดราคาหุ้น 2 วันรูดลง 6.15% มาปิดที่ 45.75 บาท
บริษัทหลักทรัพย์ เอเซีย พลัส กล่าวว่า หุ้น TUF ลดลงต่อเนื่องเพราะบริษัทมีการซื้อวัตถุดิบกุ้งราว 60% ของปริมาณทั้งหมดจากพื้นที่ภาคใต้ตอนล่าง จึงคาดว่าราคากุ้งขาวใน 23 เดือนข้างหน้าจะเพิ่มขึ้น จากปัจจุบันอยู่ที่ระดับ 150 บาทต่อกิโลกรัม ซึ่งจะส่งผลลบต่อกำไรของ TUF เพราะมีรายได้จากการขายกุ้งคิดเป็นสัดส่วน 22% ของรายได้รวม โดยให้ราคาเหมาะสมที่ 73.56 บาท